OCC ขายที่ดิน 275.64 ลบ. ลุ้นครึ่งปีหลังพลิกมีกำไร
OCC ขายที่ดินย่านบางโคล่ 1 แปลง เนื้อที่ประมาณ 2-1-18.8 ไร่ (918.8 ตารางวา) มูลค่า 275.64 ลบ. ภายในเดือนธ.ค.นี้ ลุ้นผลงานครึ่งหลังปี 64 พลิกมีกำไร จากงวด 6 เดือนแรกปี 64 มีผลขาดทุนสุทธิ 18.53 ลบ.
OCC ขายที่ดินย่านบางโคล่ 1 แปลง เนื้อที่ประมาณ 2-1-18.8 ไร่ (918.8 ตารางวา) มูลค่า 275.64 ลบ. ภายในเดือนธ.ค.นี้ ลุ้นครึ่งปีหลังพลิกมีกำไร
2 พ.ย. 2564

บริษัท โอ ซี ซี จำกัด (มหาชน) หรือ OCC ระบุว่า ที่ประชุมคณะกรรมการบริษัท เมื่อวันที่ 2 พฤศจิกายน 2564 ได้พิจารณาและมีมติอนุมัติให้บริษัททำนิติกรรมขายที่ดินจำนวน 1 แปลง เนื้อที่ประมาณ 2-1-18.8 ไร่ (918.8 ตารางวา) ตั้งอยู่ที่ตำบลบางโคล่ อำเภอบางคอแหลม กรุงเทพมหานคร ราคาตารางวาละ 300,000 บาท รวมเป็นเงินจำนวน 275,640,000 บาท
ทั้งนี้จะมีการชำระเป็นเงินสด โดยกำหนดชำระเงินมัดจำ 40 ล้านบาท ในวันทำสัญญาจะซื้อจะขาย ส่วนที่เหลืออีก 235,640,000 บาท ชำระในวันจดทะเบียนซื้อขายที่ดิน และโอนกรรมสิทธิ์ที่ดิน ณ สำนักงานที่ดิน ในเขตที่ที่ดินตั้งอยู่ ภายในเดือนธันวาคม 2564 โดยประโยชน์ที่จะได้รับจากการขายที่ดินในครั้งนี้เพื่อเพิ่มสภาพคล่องทางการเงิน และใช้เป็นเงินทุนหมุนเวียนในกิจการต่อไป
อย่างไรก็ดีก่อนหน้านี้ OCC รายงานผลการดำเนินงานงวดไตรมาส 2/2564 มีผลขาดทุนสุทธิ 17.30 ล้านบาท ขาดทุนเพิ่มขึ้นจากไตรมาส 2/2563 ที่มีผลขาดทุนสุทธิ 16.51 ล้านบาท และในงวด 6 เดือนแรกปี 2564 ขาดทุนสุทธิ 18.53 ล้านบาท ขาดทุนเพิ่มขึ้นจากงวด 6 เดือนปี 2563 ที่มีผลขาดทุนสุทธิ 17.49 ล้านบาท ดังนั้นจึงเป็นที่น่าจับตาว่าภายหลัง OCC ได้รับการโอนเงินค่าที่ดินดังกล่าวแล้วจะช่วยสนับสนุนให้ผลงานในช่วงครึ่งหลังปี 2564 สามารถพลิกกลับมีกำไรได้หรือไม่